b'\n_START_ARTICLE_\nAlojz Gorup\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju. Na za\xc4\x8detku leta 1918 je bil vpoklican v Avstro-ogrsko vojsko. Po vrnitvi z ruskega boji\xc5\xa1\xc4\x8da se je pridru\xc5\xbeil generalu Maistru v borbi za severno mejo. Po vrnitvi domov je bil gonilna sila razgibane kulturne dejavnosti v Tomaju. Sodeloval je s pesnikom Sre\xc4\x8dkom Kosovelom in njegovim o\xc4\x8detom v prosvetnem dru\xc5\xa1tvu kot igralec v glavnih vlogah dramskih del ter kot tenorist v tomajskem pevskem zboru. Po fa\xc5\xa1isti\xc4\x8dni prepovedi delovanja slovenskih kulturnih dru\xc5\xa1tev je bil vnet borec proti poitalijan\xc4\x8devanju, ter postal po\xc5\xbertvovalni sodelavec organizacije TIGR. Fa\xc5\xa1isti\xc4\x8dna oblast ga je preganjala in tudi ve\xc4\x8dkrat aretirala. Na za\xc4\x8detku narodnoosvobodilne borbe se je priklju\xc4\x8dil delovanju Osvobodilne fronte na primorskem. V svoji hi\xc5\xa1i je zgradil bunker v katerem je imela ilegalna partizanska tehnika\xc2\xa0\xc2\xbbGrmada\xc2\xab\xc2\xa0skladi\xc5\xa1\xc4\x8de raznega materiala, v njem pa so se vsa vojna leta uspe\xc5\xa1no skrivali partizani, med njimi so bili tudi Anton Velu\xc5\xa1\xc4\x8dek in znani diverzant ter obve\xc5\xa1\xc4\x8devalec 9. korpusa, heroj Sovjetske zveze Mehdi H\xc3\xbcseynzad\xc9\x99 - Mihajlo. Gorup je bil konec leta 1941 aretiran in poslan v internacijo. Po italijanski kapitulaciji se je vrnil v Tomaj in tu do osvoboditve deloval kot vojni referent. Za svoje delovanje je bil 10. oktobra 1962 odlikovan z redom zaslug za ljudstvo s srebrnimi \xc5\xbearki.'